Sol onsdag - deretter grått
Har du mulighet, bør du nyte solskinnet i morgen. Fra kvelden blir det grått og vått igjen, og gråværet holder seg ut uken.
- Onsdag blir det bra vær i Bergen, og vi får se solen. Men allerede utover ettermiddagen eller kvelden onsdag skyer det til igjen, sier meteorolog Svein Inge Andersen ved Storm Weather Center.
Den kraftige vinden vi har i dag, vil spakne utover onsdags formiddag, og vi får noen timer med flott vær. Men så er det altså slutt for noen dager.
- Utover ettermiddagen og kvelden skyer det til, og vi får nedbør. Først kommer nedbøren som snø og sludd også i lavlandet, men deretter går det over til regn eller sludd i bergensområdet, sier Storm-meteorologen.
Du skal imidlertid ikke lenger opp i høyden enn 300 meter, før nedbøren kommer som snø.
- De neste fem-seks dagene blir det mye vestavind og nedbør i bergensområdet. Mot slutten av Palmehelgen eller i begynnelsen av påskeuka kan det muligens bli litt bedre, men der er prognosene mer usikre, sier Andersen.
Dagtemperaturene i lavlandet vil ligge på mellom 3 og 5 grader, så den snøen som måtte komme, smelter fort. Om natten kan temperaturen synke ned mot 0 grader.I fjellet vil det imidlertid holde seg kjølig - på Finse er det ventet at dagtemperaturene vil ligge på mellom 4 og 10 minusgrader.
Så dersom du har tenkt deg opp i påskefjellet, kan du i alle fall trøste deg med at du får snø - og at den blir liggende.
Når det gjelder været i selve påsken, spriker prognosene foreløpig for mye til at meteorologene vil si noe om dette.